CELEX: 32019D0641
Language: bg
Date: 2019-04-17 00:00:00
Title: Решение за изпълнение (ЕС) 2019/641 на Комисията от 17 април 2019 година относно реда и условията за разрешаването на група биоциди, съдържащи 1R-транс-фенотрин, отнесено за разглеждане от Ирландия в съответствие с член 36 от Регламент (ЕС) № 528/2012 на Европейския парламент и на Съвета (нотифицирано под номер С(2019) 2837) (Текст от значение за ЕИП.)

24.4.2019   
               
               
                  BG
               
               
                  Официален вестник на Европейския съюз
               
               
                  L 109/26
               
            
         РЕШЕНИЕ ЗА ИЗПЪЛНЕНИЕ (ЕС) 2019/641 НА КОМИСИЯТА
         от 17 април 2019 година
         относно реда и условията за разрешаването на група биоциди, съдържащи 1R-транс-фенотрин, отнесено за разглеждане от Ирландия в съответствие с член 36 от Регламент (ЕС) № 528/2012 на Европейския парламент и на Съвета
         
            
               (нотифицирано под номер С(2019) 2837)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 36, параграф 3 от него,
         като има предвид, че:
         
                     (1)
                  
                  
                     На 20 август 2015 г. дружеството CSI-Europe („заявителят“) подаде заявление до компетентните органи на няколко държави членки, сред които Германия („заинтересованите държави членки“), за паралелно взаимно признаване на група биоциди — инсектициди с примамка срещу мравки, съдържащи активното вещество 1R-транс-фенотрин („оспорваната група биоциди“). Оценката на заявлението беше възложена на Ирландия („референтната държава членка“) съгласно предвиденото в член 34, параграф 1 от Регламент (ЕС) № 528/2012.
                  
               
                     (2)
                  
                  
                     В съответствие с член 35, параграф 2 от Регламент (ЕС) № 528/2012 на 30 юни 2017 г. Германия отнесе възражения до координационната група и до заявителя, като посочи, че оспорваната група биоциди не отговаря на условието, предвидено в член 19, параграф 1, буква б), подточка i) от регламента.
                  
               
                     (3)
                  
                  
                     Германската страна определя като неприемливи данните за ефикасността, предоставени от заявителя и подложени на оценка от референтната държава членка. Тя оспорва наличието на достатъчни доказателства за изпитаните в лабораторни условия вкусови качества на продуктите, съдържащи примамка. Поставя се също така под въпрос валидността на изследването при полеви условия, тъй като то не е било проведено през пролетта, както и валидността на извършения от заявителя статистически анализ. Наред с това Германия изразява несъгласие с решенията, взети от референтната държава членка въз основа на експертните становища, както е посочено в точка 12 от приложение VI към Регламент (ЕС) № 528/2012.
                  
               
                     (4)
                  
                  
                     Секретариатът на координационната група прикани заинтересованите държави членки и заявителя да представят писмени коментари във връзка с отнесения за разглеждане въпрос. Коментари бяха представени от Белгия, Германия, Люксембург, Нидерландия, Обединеното кралство и от заявителя. Отнесеният за разглеждане въпрос беше обсъден и на заседанието на координационната група, проведено на 26 септември 2017 г.
                  
               
                     (5)
                  
                  
                     Тъй като в рамките на координационната група не беше постигнато споразумение, на 16 януари 2018 г. референтната държава членка отнесе нерешените възражения до Комисията в съответствие с предвиденото в член 36, параграф 1 от Регламент (ЕС) № 528/2012. Референтната държава членка представи на Комисията подробно изложение на въпросите, по които държавите членки не са успели да постигнат съгласие, и причините за различията им. Екземпляр от изложението беше изпратен на заинтересованите държави членки и на заявителя.
                  
               
                     (6)
                  
                  
                     В съответствие с член 36, параграф 2 от Регламент (ЕС) № 528/2012 на 16 февруари 2018 г. Комисията поиска становище от Европейската агенция по химикали („агенцията“) по редица въпроси във връзка с нерешените възражения.
                  
               
                     (7)
                  
                  
                     Агенцията прие своето становище (2) на 18 октомври 2018 г.
                  
               
                     (8)
                  
                  
                     Агенцията е на мнение, че с оглед на предвидената употреба са налице достатъчно доказателства за вкусовите качества на съдържащите примамка продукти, спадащи към оспорваната група биоциди.
                  
               
                     (9)
                  
                  
                     В становището на агенцията също така се посочва, че изследването при полеви условия е валиднo, тъй като показва по-голямо намаление на популацията от мравки в третираните гнезда, отколкото в контролните гнезда. Агенцията също така определя като приемлив извършения от заявителя статистически анализ на резултатите от изследването при полеви условия. Предвид договорените насоки на Съюза (3), приложими към момента на подаване на заявлението, агенцията заключава, че предоставените от заявителя данни от изследването при полеви условия съдържат достатъчно доказателства за ефикасността на оспорваната група биоциди за целите на предвидената употреба.
                  
               
                     (10)
                  
                  
                     Предвид становището на агенцията оспорваната група биоциди е достатъчно ефективна, за да бъде изпълнено изискването по член 19, параграф 1, буква б), подточка i) от Регламент (ЕС) № 528/2012.
                  
               
                     (11)
                  
                  
                     Мерките, предвидени в настоящото решение, са в съответствие със становището на Постоянния комитет по биоцидите,
                  
               ПРИЕ НАСТОЯЩОТО РЕШЕНИЕ:
         
            Член 1
            Настоящото решение се прилага за групата биоциди, обозначена с номер BC-LR019221-36 в Регистъра за биоциди.
         
         
            Член 2
            Групата биоциди, посочена в член 1, отговаря на условието по член 19, параграф 1, буква б), подточка i) от Регламент (ЕС) № 528/2012.
         
         
            Член 3
            Адресати на настоящото решение са държавите членки.
         
         
            Съставено в Брюксел на 17 април 2019 година.
            
               
                  За Комисията
               
               Jyrki KATAINEN
               
                  Заместник-председател
               
            
         
         
            (1)  ОВ L 167, 27.6.2012 г., стр. 1.
         
            (2)  Становище на Европейската агенция по химикали от 18 октомври 2018 г. във връзка с искане по член 38 от Регламент (ЕС) № 528/2012, отнасящо се до въпроси по нерешени възражения при взаимното признаване на група биоциди от продуктов тип 18, съдържащи 1R-транс-фенотрин, за употреба срещу мравки (ECHA/BPC/216/2018).
         
            (3)  Технически бележки за насоки при оценката на продукт (2012 г.) — Изпитвания за ефикасност за продуктов тип 18 — инсектициди, акарициди и продукти за контрол на други антроподи, и за продуктов тип 19 — атрактанти и репеленти (само за антроподи)
         https://echa.europa.eu/documents/10162/16960215/bpd_guid_tnsg_efficacy_pt18-19_final_en.pdf/9c72241e-0eea-4f23-8e5f-f52d00a83382